钦定古今图书集成/理学汇编/字学典/第073卷 > 《曾惇石刻铺叙》 > 《大观太清楼帖》
## 钦定古今图书集成/理学汇编/字学典/第073卷 > 《曾惇石刻铺叙》 > 《大观太清楼帖》

大观初，徽宗视《淳化帖》石已皴裂，且王著标题多误，
诏出墨迹，更定汇次，并《武帝》一帖，合于西晋《武帝帖》
后。择七卷后《右军帖》内误入智永书，列在第五卷，合
首卷古帖三段，并而归一，及“跻晋宣于晋武上”之类，
使先后次序不紊。迨《名臣帖》亦然，俾蔡京书之。及卷
首末刊石太清楼下，此正国朝盛时，典章文物，灿然
备具，百工技艺咸精，其能视淳化草创之始，自然不
同。且当时尽出元藏真帖临摹，定其舛误，非若外方
但因石刻翻刊。京虽骄吝，字学恐出王著右。是《大观》
之本，愈于淳化明矣。